Papersnake/gushiwen huggingface dataset:
春日按部北路即事 其五
觉罗四明（清代）

大甲溪深未易过，尤憎虎尾聚奸多。年来设戍勤持护，一道长光映绿莎。
秋夕
陆游（宋代）

羁魂虚仗些词招，病骨那禁积毁消。
乱叶打窗寒有信，昏灯照幔梦无聊。
栈边老骥心空在，爨下残桐尾半焦。
百感忽生推枕起，碧霄银汉正迢迢。
颂古三十八首
释慧方（宋代）

赵州曾探水，茱萸无一滴。
东觑西觑了，拄杖便靠壁。
沧海深处归，何人辨端的。
明堂观礼杂咏十三首·回龙桥望驾
王同祖（宋代）

回龙桥上望龙颜，毅采英英仰视难。
须信吾皇自神武，何忧中国不尊安。
鱼篮赞
释智愚（宋代）

顾顾不释手，提起复低头。自笑无人买，腥风吹未休。
夏日西湖闲居十首
汪莘（宋代）

清夜湖心把酒杯，花间风月共徘徊。
金钟何事催天晓，又恐游人相逐来。
送朱天锡童子
张景脩（宋代）

黄金满籯富有余，一经教子金不如。
君家有儿不肯娱，口诵七经随卷舒。
渥洼从来产龙驹，鸑鷟乃是真凤雏。
一朝过我父子俱，自称穷苦世为儒。
雪窗夜映孙康书，春陇昼荷儿宽锄。
翻然西入天子都，出门慷慨曳长裾。
神童之科今有无，谈经射策皆壮夫。
古来取士凡数涂，但愿一一令吹竽。
甘罗相秦理不诬，世人看取掌中珠。
折腰未便赋归欤，待君释褐还乡闾。
水龙吟 其一 天申节祝圣词
周紫芝（宋代）

黄金双阙横空，望中隐约三山眇。春皇欲降，渚烟收尽，青虹正绕。

日到层霄，九枝光满，普天俱照。看海中桃熟，云幡绛节，冉冉度、沧波渺。

遥想建章宫阙，□熏风、月寒清晓。红鸾影上，云韶声里，蒙天一笑。

万国朝元，百蛮款塞，太平多少。听尧云深处，人人尽祝，似天难老。
考试军器所和敦礼兵部见示之什
黄裳（宋代）

梦中宣使至，天上敕书开。去骑遵西野，回眸失北槐。

利名何日了，儒法几回来。丹管诛邪说，重帷截乱埃。

簿书稀见影，典策冗成堆。仰望门虽峻，旁求网已恢。

幽题胸胆破，雄敌剑锋摧。狂欲劳弹铗，轻投慎报瑰。

侯中谁破的，营下各衔枚。含蓄飞香翰，搜寻绕翠苔。

自非衡鉴手，谁是栋梁材。累外灰心火，閒中卧鼻雷。

相投归邂逅，共乐入调诙。寥廓丧尔界，勤劳忘彼嵬。

家音催转历，厅议款衔杯。殊品酬三刖，游辞荐一咍。

无形嗤字号，有秩喜樽罍。壁角蚊初动，天南暑已回。

不惭居屋漏，却厌面墙隈。凉满亭亭扇，香馀饼饼灰。

几时当命驾，此兴可登台。清浪风归袖，红鳞酒入腮。

莫随人俯仰，且共月徘徊。既事当如约，分襟便可催。

棘闱人散后，谁赋北山莱。
感遇诗三十八首·其五
陈子昂（唐代）

市人矜巧智，于道若童蒙。
倾夺相夸侈，不知身所终。
曷见玄真子，观世玉壶中。
窅然遗天地，乘化入无穷。
晚晴
张家珍（明代）

快然睡起细雨微，忽有返照来荆扉。古木影斜生画壁，疏花香静入轻衣。

柳条迎风青袅袅，燕子披凉相飞飞。更对罗浮半云际，白衣苍狗各依稀。
读长门赋
范浚（宋代）

阿娇负恃颜姝好，那知汉帝恩难保。一朝秋水落芙蕖，几岁长门闭春草。

自怜身世等前鱼，旧宠全移卫子夫。独夜不眠香草枕，东箱斜月上金铺。

晓惊永巷车音近，失喜疑君枉瑶轸。临风望幸立多时，却是轻雷声隐隐。

年年织女会牵牛，百子池边侍宴游。自从一落离宫后，无复穿针更上楼。

长记髫年聘时节，爱深金屋宁衰歇。而今遽觉冷如冰，不解向人佯暖热。

愁看空树集珍禽，孔翠追飞鸾凤吟。顾步深嚬生怅望，伊谁一为回天心。

人言消渴临邛客，天下工文专大册。黄金取酒奉文君，愿悟君王赐颜色。

赋成果得大家怜，凤觜煎胶续断弦。不似昭君离汉土，一生埋没犬羊天。
船子和尚赞
释智朋（宋代）

不是轻舟荡漾戏，一挠未展命如丝。
双眸炯炯烟波外，伶利阇梨欲到时。
法曲献仙音
楼采（宋代）

花匣么弦，象奁双陆，旧日留欢情意。梦到银屏，恨裁兰烛，香篝夜阑鸳被。料燕子重来地。桐阴销窗绮。

倦梳洗。晕芳钿、自羞鸾镜，罗袖冷，烟柳画栏半倚。浅雨压荼コ，指东风、芳事馀几。院落黄昏，怕春莺、惊笑憔悴。倩柔红约定，唤取玉箫同醉。
王给事饷玉友
陆游（宋代）

散发萧然蒲苇林，马军送酒慰孤斟。
江河不洗古今恨，天地能知忠义心。
无侣有时邀落月，放狂连夕到横参。
玉船湛湛真秋露，却恨鹅儿色尚深。
郑南夫云林隐居
戴复古（宋代）

一来陪胜践，再到惜蹉跎。
记得山中景，行寻竹外坡。
天寒梅信早，海近雁声多。
烟渚蒲洲外，时闻欸乃歌。
寻严丹丘东潭居二首
上官良史（宋代）

爱子东溪幽，抱被来同宿。山家无膏火，然薪代明烛。

閒窗何所有，古书三五束。鸟栖月上时，还见檐前竹。
九月西城无涧同陈道士衡上人
戴表元（宋代）

仙翁面带江海色，释子口融冰雪浆。
同是西风未归客，烧香煮茗作重阳。
一步一纷烦
行端（元代）

落日照江村，
秋花艳欲燔[1]。
芒鞋遥路客，
一步一纷烦。
东津
方岳（宋代）

秋老江南隔岸山，断云衰草雨斑斑。
烟帆未可横江去，鸣橹恐妨鸥鹭閒。
杂帖语
佚名（唐代）

常杂鲍帖。
吴虎臣访余光州长至集斋中
欧大任（明代）

三年送尔大鄣回，千里寻余汝水来。雪后蒯缑孤剑在，星前桑落一尊开。

门庭冬至惟凋柳，河洛春迟未见梅。谁料他乡还把袂，天涯须尽故人杯。
冬步梅蹊
陈繗（明代）

直入梅蹊小洞天，玉容惊起晓寒烟。饶他雪白宁居次，占得春寒却在前。

满地暗香浮蜡屐，临风古调弄徽弦。兴来尚忆林和靖，情思飘飘似昔年。
湖上杂咏（二首）
传慧（明代）

湖水无风似镜清，湖船日日送人行。
垂杨浪许关离别，有限长条无限情。
晨征
巩丰（宋代）

静观群动亦劳哉，岂独吾为旅食催。
鸡唱未圆天已晓，蛙鸣初散雨还来。
清和入序殊无暑，小满先时政有雷。
酒贱茶饶新而熟，不妨乘兴且徘徊。
谢并帅王仲仪端明惠葡萄酒
韩琦（宋代）

并门昔岁叨拥旄，公厨酒熟醺葡萄。公时帅谓辄驰献，助临军享投芳醪。

辱公诗答极爱重，气骨雄健凌风骚。公今大卤盛开府，我得乡守均疲劳。

却烦新酿远相遗，故人义比丘山高。衰翁拜赐喜自酌，持杯有感生郁陶。

忆昨朔边被朝寄，亭燧灭警兵锋韬。时平会数景物好，齿发未老胸襟豪。

当筵引满角胜负，金船滟溢翻红涛。间折圆荷代举酌，坐客骇去如奔逃。

我乘馀勇兴尚逸，直欲拍浮腾巨艘。此来病质极枯瘠，两目眵泪颠无毛。

较前饮量复何有，十分耗谢馀釐毫。复婴风眩戒食味，馋口绝望沾珍螯。

虽然公酝敢轻用，留吞药剂倾甘膏。纵逢嘉客衒公贶，三爵已命缄封牢。

锦堂风和弄弱柳，螺榭日暖烘夭桃。兹辰庆我重加惠，勉与父老同春遨。
金泽寺僧为余生日诵经报以一绝
王世贞（明代）

除却生辰荐亲外，酒船何处不沈冥。即今四大留何事，劳得山僧为捧经。
汉宫春·欢动江城
王之道（宋代）

欢动江城，快风声震地，云势颓山。半年不雨，玉霙来溉冬乾。飘飘弱絮，杂檐花、飞上宾筵。疏林表，数行征雁，翱翔欲下清湾。何处梅梢点白，弄横斜疏影，竹外溪边。天寒日暮，含香脉脉无言。朱唇玉颊，映碧梧、峙鹄停鸾。最好是，携壶挈榼，相期同醉霜天。
人至收书知得心座元安乐蒙惠数珠水晶者金重
释慧开（宋代）

百八摩尼颗颗圆，辽天鼻孔一齐穿。
恒河砂数佛菩萨，每日呼来跳一圈。
此君轩
范端臣（宋代）

主人结屋清溪侧，对敞轩扉幽更僻。自怜桃李涴尘泥，故植琅玕对丛碧。

只今俗子纷廛阓，铜臭熏天誇侈极。曲眉皓齿宴华堂，嫚绿妖红醉春色。

争如此处是潇洒，左右牙签散图籍。暑风韵玉脱豹胎，凉月影金交兔魄。

我来登轩同赋诗，试问何如严武宅。
谒金门 次冯正中韵
吴湖帆（清代）

新病起。惆怅画屏云水。春意难禁寒浪里。苦心如冻蕊。

倦也薰笼斜倚。窗外玉蟾低坠。清夜啼乌疑雁至。是愁还是喜。
午日三首
梅尧臣（宋代）

百草堪为药，舟行不及收。
岸旁萧与艾，从听到寒休。
悼复石壁
姚镛（宋代）

一死虽如蜕，杀身真可哀。僧危能仗义，诗好更多才。

鹤怨兰亭月，云消石壁苔。旧时同社友，寂寞载书来。
送表兄华元翰赴四会尉
邹浩（宋代）

颐山颍水天西东，四载相望二千里。我守枯株未得还，君逐飞蓬忽然至。

坐令桑梓落眼中，顿觉精神到尘外。昔人逃空喜足音，况乃謦欬逢昆弟。

此会由来天予之，几日冷风清暑气。君才荣华早驰名，荆国先生曾改视。

殿前射策失龙头，仕处波涛起平地。胸中万虑不一施，却作明时岭南尉。

太夫人年七十三，诸子半掩黄垆逝。兰陔养志独赖君，路远何由复迎侍。

当思有以慰其心，莫把光阴较荣悴。本朝丞相岂不盛，尚辈流人已三岁。

君今补考裁秋冬，托身民上与之异。萧条官府似僧居，春入梅花更堪醉。

要须相与无町畦，卷舌为喑真得计。我家宅相世所知，矫首南云从此俟。
夏日对雨
宋庠（宋代）

岑寂省庐幽，诸曹吏始休。
空烟催树晚，急雨借庭秋。
暮影层波动，簷声万绠流。
缥墙明叠藓，坳径聚浮沤。
乱湿缘虚隙，微凉袭翠帱，
拙艰兼寓直，潘鬓怯搔头。
塞翁吟·短绿抽堤草
仇远（元代）

短绿抽堤草，芳信未许花知。尚留冻梗冰枝。藓石雪消迟。方塘水浅鸳鸯冷，沙际水翼相依。拾翠约，踏青期。终是乐游稀。相思。江南远，渔汀渺渺，还又是、梅花谢时。有多少、旧愁新恨，纵罗虬、妙曲风流，怎比红儿。何时再得，画鷁摇春，丰乐楼西。
江上弹琴
欧阳修（宋代）

江水深无声，江云夜不明。
抱琴舟上弹，栖鸟林中惊。
游鱼为跳跃，山风助清泠。
境寂听愈真，弦舒心已平。
用兹有道器，寄此无景情。
经纬文章合，谐和雌雄鸣。
飒飒骤风雨，隆隆隐雷霆。
无射变凛冽，黄锺催发生。
咏歌文王雅，怨刺离骚经。
二典意澹薄，三盘语丁宁。
琴声虽可状，琴意谁可听。
思家五首 其三
方回（元代）

世道骎骎似可咍，多年吾已似衔枚。品题已定门人叛，议论方公敌国来。

瓦砾敢侔珠玉价，茅茨谁办栋梁材。渊明归去庐山下，未少黄花酒一杯。
龙虎元旨歌 其二
青霞子（唐代）

大道分明在眼前，时人不会误归泉。黄芽本是乾坤气，神水根基与汞连。
初三夜月
苏福（明代）

日落江城半掩门，城西斜眺已黄昏。何人伸得披云手，错把青天捻一痕。
忆西湖
白玉蟾（宋代）

银月窥人夜漏沉，断蒲疎柳忽关心。
西风为报西湖道，留取芙蓉供醉吟。
庄严精舍游集
韦应物（唐代）

良游因时暇，乃在西南隅。绿烟凝层城，丰草满通衢。

精舍何崇旷，烦跼一弘舒。架虹施广荫，构云眺八区。

即此尘境远，忽闻幽鸟殊。新林泛景光，丛绿含露濡。

永日亮难遂，平生少欢娱。谁能遽还归，幸与高士俱。
怨三三·玉津春水如蓝
贺铸（宋代）

玉津春水如蓝。宫柳毵毵。桥上东风侧帽檐。记佳节、约是重三。

飞楼十二珠帘。恨不贮、当年彩蟾。对构雨廉纤。愁随芳草，绿遍江南。
阳朔看山 其一
蒋琦龄（清代）

岭外多好山，阳朔最奇诡。净洗看山晴，一棹下滩水。

应接初不暇，邂逅无穷美。生平所未见，见之心为死。

奇者已非山，层出犹未已。日暮维我舟，翘首更一视。

行空走群兽，攫人伺奇鬼。竟夕颈为缩，屏息篷窗里。

诘朝挂帆去，高情稍倦矣。我闻养生射，全名在一矢。

用兵得重瞳，百胜不足恃。赘若舍人蛇，贱如辽东豕。

行文贵有余，怀才宜知止。嗟哉阳朔山，所伤惟多耳。
浣溪沙（寄文叔生朝）
韩淲（宋代）

江上新凉入酒杯。瑞芝堂祝寿筵开。五楼百雉更崔嵬。

劳来流离施菽麦，作成丰稔到田莱。便朝天去也徘徊。
素馨茉莉
陈宓（宋代）

姊娣双承雨露恩，至今犹有断肠魂。
道人不受浓香足，四山甘雨已如倾。
蚤知县令才能薄，赖有禅翁愿力宏。
宿麦顿苏民气乐，更期膏润接春耕。
车遥遥篇
范成大（宋代）

车遥遥，马憧憧。
君游东山东复东，安得奋飞逐西风。
愿我如星君如月，夜夜流光相皎洁。
月暂晦，星常明。
留明待月复，三五共盈盈。
孟夏五日感兴
李德（明代）

春阳舍我去，四序无时停。郁郁当轩柳，珍禽时一鸣。

素琴寓我适，浊酒怡我情。颜鬓虽云改，寸心有所凭。

偃仰东窗下，聊以寄吾生。
游石池潭
黄庶（宋代）

吾家溪潭动百尺，坐见游鱼可倒指。
月明无风水不动，钩丝鉴中出朱鲤。
乘閒具酒席草岸，呼网一举常百尾。
鱠霜炙玉眠鸱夷，树挂落日醉不起。
几年手板负青山，趁鱼舷声不入耳。
凉秋九月役吏事，瘦马奔走黄叶里。
有酒不得好景饮，访古或问刍牧子。
指我石池十里近，苍苔畏崖碧无底。
楚王北游叹寂寞，创奇造幽有遗址。
我来徘徊知是否，废兴尽可付流水。
仿佛故溪在吾目，濯手漱齿有余思。
开樽喜与风景遇，芦花入杯劝人醉。
渔翁有意助酒卮，青竹尽日垂空饵。
我疑溪灵靳异景，不遣红鳞满人意。
人生天地未归客，计较贵贱羞犬彘。
当须醉倒载月归，不信乡梦留下止。
大风
刘攽（宋代）

朝风吹沙天宇窄，暮风吹沙地载薄。视天昏冥畏其压，视地震荡忧其坼。

一春三月风不息，局天蹐地劳筋力。波涛翻空霹礰怒，行路之难行不得。

安得重云十日雨，洗眼去眯分白黑。
春秋赞
宋度宗（宋代）

微显阐幽，三体五例。
严乎成言，褒贬一字。
句 其四
陈克（宋代）

泪眼生憎好天色，离觞偏触病心情。
春日周都阃招饮其宅盖亡友梁国吏第怆然兴感
刘天民（明代）

乐事从于客岁违，宾筵叹息主人非。
平章宅旧花仍发，王谢帘人燕自飞。
寒火尚供沽到酒，春蛾争化舞残衣。
黄金莫惜沉酣尽，白发何堪故友稀。
与邝载道别
江源（明代）

怜君不得意，何处问通津。草色催归棹，莺声傍逐臣。

东风千里树，落日两家春。惜别心能醉，交情老更亲。
题崇先兄齿德荣褒寿册
张嗣纲（明代）

奕世衣冠旧有声，长生期与赤松盟。天恩高厚龙章重，仙侣逍遥鹤发轻。

阆苑尊开倾玉液，蓬瀛筵设列金茎。明廷百岁褒人瑞，凤诏于今已到兄。
洪致远屡来问诗作长句遗之
周孚（宋代）

君不见伯伦平生老闭关，祗有一颂留人间。怀铅抱椠亦何益，惠子五车终不传。

我今所见盖如此，堆案文书藏鼠矢。自知老境要灰心，却笑少时空血指。

劳君日日来徵诗，试欲把笔心自疑。无盐已老稍识耻，安敢唐突西施为。

古人作诗有成法，句欲圆转字欲活。始循规矩后变化，如以金丹蜕凡骨。

君试停杯参此语，莫笑前人用心苦。祗今孰是前辈诗，风漪作文君看取。
丞相周公招王寄以长句
杨万里（宋代）

素娥大作中秋节，一夜广寒桂花发。
天风吹堕绿野堂，夜半瑶阶丈深雪。
梅仙不知天尚秋，只惊香雪点搔头。
笑随玉妃照粉水，洗妆同入月中游。
晋公赏梅仍赏桂，独招子猷雪前醉。
明朝有客诉天公，不唤香山病居士。
仙人隐迹 其一
吴洞明（宋代）

上古有神仙，一去无消息。峨峨碧岩前，独遗隐仙迹。
迎秋八首
王夫之（明代）

昨夜月初明，青枫引露清。稻香三日雨，虹影一溪晴。

落照低犹赤，蘋风晚更轻。定情凡几日，银汉映阶平。
蜀中经蛮后寄陶雍
马乂（唐代）

酋马渡泸水，北来如鸟轻。几年期凤阙，一日破龟城。

此地有征期，谁家无死生。人悲还旧里，鸟喜下空营。

弟侄意初定，交朋心尚惊。自从经难后，吟苦似猿声。
山中赠张正则评事（系时授右卫佐，以疾不就）
秦系（唐代）

终年常避喧，师事五千言。流水闲过院，春风与闭门。

山茶邀上客，桂实落前轩。莫强教余起，微官不足论。
和遁庵东皋述怀
陈𤊨（明代）

落花飞雨香春潭，啼莺乳燕催侬镵。萦烟细草芳毵毵，锦铺一架蔷薇酣。

桑馀葆羽供吴蚕，阴敷百两千岁楠。元龙韬耀心不贪，作亭面水穷幽探。

新诗每与阿戎谈，铿金戛玉声喃喃。谢庭况有真奇男，群书强记事多谙。

衔杯草圣乐且耽，挥毫落笔书云蓝。寄余环堵诵再三，珠玑唾落令人惭。

嗟余积黍不盈甔，抱膝长吟心更堪。清溪萦回白石庵，芝兰旧植风露含。

芙蓉倒浸浮烟岚，星河灭没天影涵。鼾鼾渴睡希图南，短衣破帽轻肥甘。

蔬畦缬翠香满篮，洞庭酒熟留霜柑。半生未遂趋朝参，也沾圣化仁恩覃。
清明日舟次羊城追念前游偶作
郑献甫（清代）

江南客买海南舟，仿佛从军恣远游。杨叶晚风惊冷节，梨花细雨到炎州。

岭烟浩荡类移棹，乡树模糊独倚楼。欲向越王台上望，干戈满地使人愁。
结交行
黄玠（元代）

结交不必问古今，今人非无古人人。古人之人淡如水，今人之人甘如醴。

淡言如水味乃真，甘言如醴能醉人。食淡不如食甘易，所以醒人少于醉。
出山口
韩琦（宋代）

待晓出山口，溟濛雨乍晴。始知经尽险，终得坦然平。

草树开春意，川原豁眼明。吏民当自信，竹马不须迎。
礼部移竹次韵李员外文叔
晁补之（宋代）

东南之美者，见伐以直干。
岂如此君疏，犹作此郎玩。
此郎乃在此，无乃材亦散。
平生吉甫颂，意鄙枚叔乱。
坐狂得此冷，对竹头帻岸。
尚思杀青书，充宇白虎观。
恐此愧子猷，还成倚楹叹。
十放诗 其四 放鸭
成鹫（清代）

天寒犹下水，日暮自呼名。爱尔无泥滓，托身随浊清。

归来风雨后，放出羽毛轻。莫逐双凫去，丹霄不易行。
知郡姚驾部十月三日生日
孔平仲（宋代）

冰为清洁玉为淳，籍籍名家第一人。皂盖已颁东郡政，綵衣犹一北堂亲。

遐年此去随长景，和气生来得少春。何以献公今日寿，仙山不朽海无津。
越溪春
欧阳修（宋代）

三月十三寒食日，春色遍天涯。越溪阆苑繁华地，傍禁垣、珠翠烟霞。红粉墙头，秋千影里，临水人家。
归来晚驻香车。银箭透窗纱。有时三点两点雨霁，朱门柳细风斜。沉麝不烧金鸭冷，笼月照梨花。
书怀寄黄梦立
廖行之（宋代）

荆山之璞天下奇，韫藏待价其谁知。
楚庭已作再献客，楚国未识连城姿。
世间万事乃如此，遇否在天而已矣。
龙暾尚尔困泥蟠，可是纷纷肆蚖虺。
人生安可论穷通，失马有时同塞翁。
会须决起凌云志，高抟九万扶摇风。
反蜀道难送杨昀谷太守之官四川
黄锡朋（清代）

丈夫生世不能龙睇虎啸吐我胸中奇，犹当万里乘槎穷险巇。

层城华屋照锦水，坐失仙窟宁非痴。昔也蜀道之难难于上青天，今也荆梁一线鱼贯而蝉联。

镌岩铲谷平若川，飙轮一发箭离弦。异哉使车如使船，竦息端坐闭两目，但闻天风海水声訇然。

呜呼安得起我太白于九泉，相与拍手大笑峨嵋巅。

剑阁之险复何有，峰峦倒飞石返走。惊神泣鬼天无功，咄嗟失此关山雄。

君今西游快君意，云虬一蹴夔巫空。落日晖晖恣所向，鸟道千盘得夷旷。

能令方寸五岳平，逸气纵横发清唱。迩来众作喧秋蜩，寻声逐响何纷嚣。

相如子云同工而异曲，高名万古横云霄。蜀山青兮蜀水碧，携琴载鹤求遗宅。

人去苔荒空自愁，江山摇落谁与俦。呜呼安得起我太白于九泉，论文对酒酣高楼。
雪夜作
陆游（宋代）

雪重从压竹，竹折有奇声；雪深亦莫扫，小窗终夜明。
我老尚耐冷，开卷对短檠。
龙茶与羔酒，得失不足评。
但思被重铠，夜入蔡州城。
君勿轻臞儒，有志事竟成。
归来
曹辑五（清代）

诗就儿能和，杯干孙又斟。新归聊慰意，俗事不关心。

冻冰鱼知乐，寒窗鸟弄音。浑忘岁已暮，明岁但如今。
送方至
刘克庄（宋代）

老去怜才癖转深，爱君笔力擅词林。
抟扶摇上二虫笑，从渥洼来万马瘖。
书号醇儒渐者远，弘称曲学到于今。
汉家旃厦崇经术，莫事推敲枉费心。
蒲氏别墅十咏·莲池
文同（宋代）

紫盖嫩贴水，玉梢长刺沙。
避风红出没，惊雨绿交加。
咏史诗·汉宫
胡曾（唐代）

明妃远嫁泣西风，玉箸双垂出汉宫。
何事将军封万户，却令红粉为和戎。
出峡
胡皓（唐代）

巴东三峡尽，旷望九江开。楚塞云中出，荆门水上来。

鱼龙潜啸雨，凫雁动成雷。南国秋风晚，客思几悠哉。
句
张祁（宋代）

伟哉张与乔，忠烈激偏裨。
隔浦莲
吴潜（宋代）

兰桡环城数叠。雾雨侵帘箔。翠竹交苍树，幽鸟声声如答。苇岸游绿鸭。暮山合。天际浓云罨，水周币。
提携一醉，浊贤清圣欢洽。瀛洲美景，尽道东南都压。今日愁颜回笑颊。飞屧。且将萱草归插。
华阳吟三十首
白玉蟾（宋代）

家在琼崖万里遥，此身来往似孤舟。
夜来梦趁西风去，目断家山空泪流。
湘山杂诗十首 其四 甲亭
顾璘（明代）

不信湘中好，江山天下稀。如何万里客，终岁澹忘归。
竹
楼钥（宋代）

蛰宫惊起两龙角，蛟室未呈双水犀。
同本君为分鲁卫，清风应不愧夷齐。
商於驿楼东望有感
罗隐（唐代）

山川去接汉江东，曾伴隋侯醉此中。歌绕夜梁珠宛转，

舞娇春席雪朦胧。棠遗善政阴犹在，薤送哀声事已空。

惆怅知音竟难得，两行清泪白杨风。
先君与叔父试制策各携一端砚外孙文骥藏其一过藏其一名贤良砚
苏过（宋代）

两翁出蜀时，不携一束书。朅来奉大对，昧死排奸谀。

谏官与御奉，钳口惭青蒲。翁登鸾台上玉堂，论恩献纳在帝旁。

居夷渡海不汝置，险阻艰难曾备尝。
辽野道中
徐正谆（清代）

巫闾天半势嵯峨，渤海东连万里波。卷里曾抛閒岁月，寰中始识大山河。

尉迟孤塔斜阳远，秦帝长城落木多。惆怅古人今不见，西风回首一高歌。
苏寺丞维甫知简州阳安县兼携家之任
杨亿（宋代）

神鸡缥碧马金精，西海桑田一掌平。
苜蓿度关风渐劲，莓苔登掌雨新晴。
琴斋尽室无归梦，锦里当壚奈宿酲。
麈柄清谈且为政，莫贪蒟酱学论兵。
早行
杨公远（宋代）

黄粱已熟梦初醒，束担匆匆促去程。
手挈仗端和袖里，气呵髭上觉冰生。
山衔斗柄两三点，犬吠篱根四五声。
何处梅花开较早，清香暗度动诗情。
客怀
徐集孙（宋代）

衣袂半埃尘，堪嗟白发新。
古今同逆旅，湖海未归人。
雨霁船争渡，花飞鸟怨春。
片云千里迥，日日谩烹鳞。
茶中杂咏·茶坞
皮日休（唐代）

闲寻尧氏山，遂入深深坞。
种荈已成园，栽葭宁记亩。
石洼泉似掬，岩罅云如缕。
好是夏初时，白花满烟雨。
鹤鸣亭独饮
辛弃疾（宋代）

小亭独酌兴悠哉，忽有清愁到酒杯。
四面青山围欲合，不知愁自那边来。
懿文皇太子挽诗十章 其三
方孝孺（明代）

监国裨皇政，忧劳二十年。龙楼方爱日，鹤驭遽宾天。

巳失群生望，空馀万世传。长江一掬泪，流恨绕虞渊。
用退之韵赋新霁
朱松（宋代）

春泥窘幽步，苔上屐痕少。新晴一褰衣，绿叶藏啼鸟。

方塘滟宿涨，古镜窥清晓。华颠忽自笑，綵羽堕惊矫。

瞻言云中耕，缥缈穹脊绕。归把东皋犁，此念何日了。
秋杪薄暮登北固木末楼即事
余京（宋代）

雁背遥翻落照来，楼登木末客徘徊。江山旷劫争棋局，灯火光阴促酒杯。

万井人烟秋惨淡，百年戎马地蒿莱。西风归路吹残醉，云掩高城画角哀。
十月五日集季野家归作
程俱（宋代）

贤愚孰无营，急景信可惜。如何阖庐城，乃有此闲客。

怀安岂初阖，运甓有馀力。相从无何乡，邂逅一日适。

虚窗得朝阳，寒凛作春色。琴书罗棐几，一一净如拭。

画沙见奇踪，落屑非近识。似追永和还，未觉正始隔。

峥嵘衡霍囿，莽苍云梦泽。时华玄低卬，幽鸟共深寂。

谁驱此变幻，戏纳方丈域。惭公倾春酿，浇我忧思积。

岂无车公语，顾匪伯仁匹。长檠蜡华摧，起视霜月白。

酣歌美清夜，拥髻侍通德。参差吐幽妍，凿落滟芳碧。

觥筹不留行，为问此何夕。言归谢主人，五斗安可极。
宿孔镇观雨中蛛丝五首
杨万里（宋代）

空中仰面却飞身，寂似毘耶不动尊。
忽有一蚊来触网，手忙脚乱便星奔。
和王粹中
姜特立（宋代）

非农非吏本同尘，胸次何时不是春。
户外松筠随意好，山中风景逐时新。
择乡幸喜仁为里，省已深惭德有邻，
事契姻联非一日，向来俱是异邦人。
别蒋都辖用归雁韵
白玉蟾（宋代）

别来不觉八周星，过尽长亭又短亭。
霜雁贴天飞去去，弋人何事慕冥冥。
梅开春信宾南国，草劲秋声警虏庭。
我亦年来还慷慨，亭前一笑万山青。
山居诗
释延寿（宋代）

此事从来已绝疑，安然乐道合希夷。
依山偶得还源旨，拂石闲题出格诗，
水待冻开成细溜，薪从霜后拾枯枝。
因兹永断攀缘意，誓与青松作老期。
约方时敏杨信祖二子同过王立之观立之所集前辈诗文各以姓赋诗
饶节（宋代）

秋容散古原，秋声满寒条。幽人开晓梦，喔喔鸡戒朝。

骑马西南隅，不知道里遥。我行将何之，我友昔见邀。

斯人非世人，与世不相聊。几年赋归欤，塞耳树上瓢。

谁知翰墨功，百倍巴蜀饶。方杨妙天质，两玉不易招。

粟马来会盟，此义久寂寥。主人喜开尊，杯殽初刻彫。

及乎启丹台，座上皆闻韶。委积山海奇，浩荡江汉朝。

此囿无郊封，烂漫各刍荛。归来蒲深望，老大犹虚骄。
送黄同甫
周弼（宋代）

人生各有安，出易欲归难。
古道春泥重，孤城暮雪寒。
酒锋精似将，诗业远於官。
野谷如堪饱，从君借鹖冠。
读卓人孝廉「逐疫行」，走笔率成绝句 其六
林占梅（清代）

自古灾祥感召多，蝗飞入境虎过河。酿成厉气将何遣，逐疫还祈大吏傩。
枕上偶成
陆游（宋代）

放臣不复望修门，身寄江头黄叶村。
酒渴喜闻疏雨滴，梦回愁对一灯昏。
河潼形胜宁终弃？周汉规模要细论。
自恨不如云际雁，南来犹得过中原。
隐居即事有怀潮州三首 其三
许及之（宋代）

忘形海内鲍潮州，迟次天教得共游。行李未还长问讯，扶藜才共许赓酬。

湖光催我频携酒，花影何时傍结楼。昨夜满庭秋月色，一年无此亦知不。
属事吟
邵雍（宋代）

鹪鹩分寄一枝巢，不信甘言便易骄。
当力尚难超北海，去威何足动鸿毛。
愿将情意分明谢，肯把恩光取次烧。
天宠居多为幸久，春花无奈正夭饶。
听雪斋
张宪（元代）

万籁入沈冥，坐深窗户明。微于疏竹上，时作碎琼声。

扑纸春虫乱，爬沙夜蟹行。袁安政无寐，敧枕漏三更。
和葛德裕寄纸觅兰四绝句 其四
王庭圭（宋代）

两朵幽花费咏章，是中佳境若为藏。何时同上瑶台顶，遍玩芝田蕙圃香。
贺新郎（坐上有举昔人《贺新郎》一词，极壮，酒半用其韵）
韩淲（宋代）

万事佯休去。漫栖迟、灵山起雾，玉溪流渚。击楫凄凉千古意，怅怏衣冠南渡。泪暗洒、神州沉处。多少胸中经济略，气□□、郁郁愁金鼓。空自笑，听鸡舞。

天关九虎寻无路。叹都把、生民膏血，尚交胡虏。吴蜀江山元自好，形势何能尽语。但目尽、东南风土。赤壁楼船应似旧，问子瑜、公瑾今安否。割舍了，对君举。
拂云坪
赵秉文（金朝）

万叠云山最上头，千官影里侍宸游。翠岩秀色来天地，黄岭岚光上冕旒。

帐殿影临眠鹿地，箫韶声入射熊秋。翠华指日东巡狩，回望中原第一州。
四月晦日泛若耶至云门寺以起坐鱼鸟间动摇山水影为韵十首 其四
陶望龄（明代）

夏首新热叶气蒸，细路危桥得幽悄。桤树成林已快人，况有鸣幽覆深筱。

松髯石发雅能净，竹稚鸟雏怜最小。何时一床卧僧阁，饱听凌晨醒来鸟。
大热二首
欧阳修（宋代）

四时成万物，寒暑迭钧陶。
壮阳当用事，大夏蒸炎歊。
造化本无情，怨咨徒尔劳。
身微天地阔，四顾无由逃。
九门阊阖开，万仞昆仑高。
积雪寒凛凛，清风吹寥寥。
嗟我虽欲往，而身无羽毛。
游医巫闾
锡珍（清代）

黄月东升黄日落，秋郊旷朗风萧索。薄暮游踪取路归，犹将回马瞻云壑。

云壑万重游不成，石棚穴漏泉流声。旷观亭已埋幽草，转见千秋万古情。
横逆自广三绝
陈淳（宋代）

汤文事小岂为迷，物我从来绝町畦。
胸次洞然天地阔，本无南北与东西。
西江月·一自东君去後
越娘（宋代）

一自东君去後，几多恩爱暌离。频凝泪眼望乡畿。客路迢迢千里。顾我风情不薄，与君驿邸相随。参军虽死不须悲。幸有连枝同气。
过华清宫绝句三首·其一
杜牧（唐代）

长安回望绣成堆，山顶千门次第开。
一骑红尘妃子笑，无人知是荔枝来。
八声甘州（寿蔡泉宪）
陈允平（宋代）

两台帘对卷，燕芹香、风花近清明。望春弥柳际，流红水布，暖谷天晴。谁信闲襟似水，时忆语溪耕。襟抱番江阔，云远波平。

静昼轻挥玉尘，见春扉草绿，暮冶烟青。问清华姓字，几度录虬屏。看西湖、一汀鸳鹭，正晓风、残月两三星。早归来，赴花鱼宴，宫树闻莺。
复民部何三柳遗廷对策二首 其二
卢宁（明代）

殿上奎章焕，轩前云阵驰。白栏终日对，青简万年垂。

国士歌飞燕，司徒示梦龟。从今识花样，旖旎桂林枝。
元宵
程通（明代）

禁城阊阖九重开，歌舞諠哗六市来。人物英雄龙虎地，笙箫清彻凤凰台。

喜看午夜十分月，不动春风半点埃。坐对良宵无限兴，侍臣频进紫霞杯。
薄暮送友回江干野望
张家珍（明代）

森榕郁郁瞰江流，落日人归古渡头。远浦烟云含暮色，隔溪芦苇隐渔舟。

海门汐上家家饭，村老田归处处牛。回首木棉花树杪，郊西新上月如钩。
满庭芳·北苑研膏
秦观（宋代）

北苑研膏，方圭圆璧，名动万里京关。碎身粉骨，功合上凌烟。尊京风流战胜，降春睡、开拓愁边。纤纤捧，香泉溅乳，金缕鹧鸪斑。相如，方病酒，一觞一咏，宾有群贤。便扶起灯前，醉玉颓山。搜揽胸中万卷，还倾动，三峡词源。归来晚，文君未寝，相对晓妆残。
寒食雨作
杨万里（宋代）

双燕冲帘报禁烟，唤惊昼梦耸诗肩。
晚寒政与花为地，晓雨能令水作天。
桃李海棠聊病眼，清明寒食又来年。
老来不辨琱新句，报答风光且一篇。
上饶道中杂咏三首 其一
李纲（宋代）

半世区区何所求，南来岂为稻粱谋。烟岚远近浓还淡，石濑萦回咽更流。

云外钩辀听处好，溪头略彴渡时幽。何须更论他年事，且把风光慰旅愁。
咏史三十一首 其十八
黄毓祺（明代）

邓艾下巴蜀，汉使跪奉玺。王浚入石头，吴行舆榇礼。

晋怀迫胡骑，不获浮雒水。步出华林园，追执如犬豕。

乐此不思蜀，蜀技徒靡靡。先人坟墓在，西悲讵能已。

语何似却正，诚有如尊旨。南方待陛下，设座亦复尔。

凿目剥面皮，此事何等理。臣有弑其君，则加此刑耳。

骨肉何自残，大汉运将启。故递相驱除，殆为天所使。

一则令充愧，一则令聪喜。一令昭绝倒，无情乃至此。

安乐如冻蝇，痴呆故莫比。归命颇倔强，利口如虿尾。

悲哉平阿公，岂曰词令美。摇尾空乞怜，不救青衣耻。

总之亡国君，无一而可矣。堂堂烈丈夫，敬为社稷死。
初夏即事十二解
杨万里（宋代）

槛中红药趁春归，瓶里苛留三两枝。
一片落来能恋我，叶梢阁住不教飞。
春初怀友人北上
罗觐恩（清代）

祖道还如昨，芳年已暗过。离群春梦少，卧病雨声多。

暝雪黔山路，条风汉水波。相思逐归雁，先尔渡黄河。
郊庙朝会歌辞建隆乾德朝会乐章二十八首
佚名（隋代）

盛德好生，网开三面。
明视標奇，昌奇乃见。
育质雪园，沦精月殿。
著于乐章，色含江練。
八阵碛
冯山（宋代）

永安宫前瀼西碛，万流峡口争奔激。秋涛卷地裂山谷，水落依然阵图出。

阵形聚拳六十四，传是武侯亲手迹。斯人管萧岂足道，身在巴东心汉室。

从容所遇皆法制，浩荡胸中万分一。阴机暗与天地合，壮气曾将鬼神役。

至今千载矻不动，渺莽几深难致诘。岂徒豪杰重嗟赏，应有神灵长护惜。

庙偏裸裎七壮士，酒炙纷纷走巫觋。万事颠倒皆偶然，卧龙无处沾馀沥。
宫词 其九十七
花蕊夫人徐氏（唐代）

慢梳鬟髻著轻红，春早争求芍药丛。近日承恩移住处，夹城里面占新宫。
蝶恋花·河中作
赵鼎（宋代）

尽日东风吹绿树。向晚轻寒，数点催花雨。年少凄凉天付与，更堪春思萦离绪。
临水高楼携酒处。曾倚哀弦，歌断黄金缕。楼下水流何处去，凭栏目送苍烟暮。
寄钱子勉
许景衡（宋代）

花县逢迎日，琴堂宴坐频。簿书时有暇，灯火夜相亲。

世系皆王泽，官曹独海滨。政成飞舄去，念别一伤神。
叶带露痕书
林希逸（宋代）

拾得阶前叶，提携近玉蜍。自呵冰冻笔，犹带露痕书。

秋兴题红日，霜寒坠绿初。珠凝光细碎，墨淡字稀疏。

滴砚研朱易，渲毫汗竹如。更乾虔亦喜，勤扫入僧庐。
巴川
景希孟（宋代）

二载巴川县，谁知是与非。
还乡何所有，载得一清归。
过万年少隰西草堂
程邃（明代）

值得渔夫棹，江梅隐雪津。黄河冰腹厚，白草马蹄春。

既释隆中业，还为川上人。友生难解事，往行不须论。
赠钱思权 其四
徐积（宋代）

同室与乡邻，势与他人异。义当同子去，岂敢徇于利。

但恐登舟时，无以慰亲意。沽与玉瓮醅，岂烦酒官义。
赠毛雍玉县丞谢到山中
饶节（宋代）

何事凌寒带晓暾，高才不肯簿书昏。别峰小寺已鸣磬，夹道短篱犹闭门。

雨后松枝浑黛绿，冻馀泉窦尚春温。聊将二物方君德，富贵功名不足论。
题贺水部书画五首 其二
汪藻（宋代）

枕中鸿宝谩纷如，尺素题诗已月馀。何物弥明儿女语，刚云不解世间书。
游晋溪
契玉立（元代）

访古晋祠山，晓集汾水桥。星河没惨淡，野色见平遥。

树鸟啼冥冥，涂马鸣萧萧。游车接飞盖，驾言修禊朝。

荒城忽已迥，远峤如相招。振衣投林丘，浥露□尘嚣。

涧壑耸绿桧，原隰散红桃。敞殿罗幢幡，虚庭杂牲醪。

逶迤广寒宫，献酬瑶池皋。境胜地亦灵，心悦神自超。

法鼓青山巅，仙家白云标。极留不可暂，鹤唳天风高。
别聂之美
司马光（宋代）

客宦常漂泊，离怀徒自劳。
贫无衣换酒，空有涕沾袍。
木叶寒犹在，江潮暮更豪。
行舟远不见，赖有片帆高。
悯三子
邓林（宋代）

蜾蠃育螟蛉，祝之令似我。螟蛉生羽翼，飞出负蜾蠃。

人言养子恩义轻，我养三子如亲生。大郎有力能干蛊，不避当前有豺虎。

二郎营家十五年，囊里曾无私己钱。罗生质寔家人子，樵爨井臼随指使。

养男只为身家谋，三子若在吾何忧。可怜命短留不住，旬日之中相继去。

邻人见我哭之悲，谓我莫是亲生儿。他家螟蛉生羽翼，四散自飞还自食。

负义不死有义亡，彼苍视听何茫茫。我闻此语重悲愤。

呜呼三子诚可悯。
初见石榴花
陆游（宋代）

吴中四月尚余寒，细雨霏霏怯倚阑。
老子真成兴不浅，榴花折得一枝看。
宿湖口县
方回（元代）

江湖分合处，风水互东西。
官禁收灯早，民居结苇低。
二孤流俗误，九派旧踪迷。
剩有登临兴，春霖满路泥。
射乌楼行
施闰章（清代）

越王城边乌哑哑，射乌楼头乌不下。周侯破寇此城头，到今杀气城乌愁。

先皇丙申岁七月，寇来海畔盈山丘。疾如长鲸吞巨舟，城中号哭声啾啾。

侯方解官听吏议，推守要害来乌楼。抗言立功须宿将，使贪使过皆保障。

中有健手王老虎，陷阵摧锋气偏壮。群凶争踞豹头山，咫尺乌楼正相向。

蚁附蜂屯顷刻间，何人敢立女墙上。周侯清啸决戎机，誓师慷慨裹铁衣。

指顾中坚发大炮，须臾万骨黄尘飞。紫袍戎首正糜烂，一军气尽舆尸归。

总戎援兵适继至，三山是日解重围。当途方略固多有，功成乃出闲官手。

烽烟既息乌楼空，乌楼壮绩在人口。他年再集头白乌，射马还有周侯无？
阮郎归·宫腰袅袅翠鬟松
秦观（宋代）

宫腰袅袅翠鬟松，夜堂深处逢。无端银烛殒秋风，灵犀得暗通。
身有恨，恨无穷，星河沉晓空。陇头流水各西东，佳期如梦中。
次前韵谢胡运属二首
陈造（宋代）

耐暑初宵露白头，诗来分我一襟秋。
露飞琼滴溥苍竹，月漾金波冰小楼。
政用桐君弦白雪，便烦从事到青州。
此怀未满须笺与，更为狂生赋远游。
挽山居刘侯官
王义山（宋代）

雪坡仙去又山居，凋谢堪为世道悲。
师鲁仅存遗集在，乐天无限故人思。
追怀把酒论文日，忍读停云对雨诗。
千里有书报埋玉，衔哀莫写泪交颐。
芍药·香清粉澹怨
张泌（唐代）

香清粉澹怨残春，蝶翅蜂须恋蕊尘。
闲倚晚风生怅望，静留迟日学因循。
休将薜荔为青琐，好与玫瑰作近邻。
零落若教随暮雨，又应愁杀别离人。
颂古五十五首
释绍昙（宋代）

幽赏春华到画桥，金丝拖柳锦翻桃。
临风不识东皇意，却听流莺舌弄娇。
萧氏石冈十景诗为省身赋 其二 石壁
杨士奇（明代）

危石翠如削，影浸澄湖波。六月不知暑，香风生芰荷。
题三径图
赵蕃（宋代）

忆在宜春日，曾看三径图。
腥膻尚京洛，覊旅久江湖。
岂曰有安宅，绝然忘故都。
人琴怅俱已，松菊孰充娱。
题安城彭学士山水图
程敏政（明代）

何人结屋青山里，终日开窗见山喜。近峰错落走檐牙，远岫蜿蜒插天嘴。

澄江一道山前过，短棹平分浪痕破。船头水气绿侵衣，载酒高人面山坐。

石泉下冲沙渚浑，桑榆接地成深村。柴扉欲扣不可到，或有细路通云根。

竹鹤老人名画手，半幅生绡大于斗。水分山断意无穷，目送飞鸿度江口。

安城先生尘虑脱，南望乡人楚天阔。高堂永日对山歌，肃肃凉风起蘋末。
咏史八首·其七
左思（魏晋）

主父宦不达，骨肉还相薄。
买臣困樵采，伉俪不安宅。
陈平无产业，归来翳负郭。
长卿还成都，壁立何寥廓。
四贤岂不伟，遗烈光篇籍。
当其未遇时，忧在填沟壑。
英雄有迍邅，由来自古昔。
何世无奇才，遗之在草泽。
凤凰谷
李时郁（明代）

岐山今在罗浮侧，皇明恍与周齐德。为问西来鸟双青，何似兹山禽五色。
导引·长乐晚彩戏莱衣
佚名（宋代）

长乐晚彩戏莱衣。奄忽梦报仙期。帝乡渺渺乘鸾去，啼红嫔御期胜悲。苍梧烟水杳难追。肠断处、过江时。银涛千万叠，期知何处是瑶池。
登云间阁
冯伯规（宋代）

昔年严大夫，偶来急迁谪。
我本麋鹿姿，得此已自适。
乘闲陟上方，遍寻唐人石。
岂期当三伏，一天云四幕。
快哉风时来，万籁相呼吸。
雨余禾麻润，是山皆喜色。
一杯倾晚饮，绿瓜间朱实。
是非不到耳，休厌山城寂。
树影抹横烟，角声暗落日。
长江去不返，况此百年客。
企首老玉仟，白发何由摘。
送菊潭王明府
卢纶（唐代）

组绶掩衰颜，辉光里第间。晚凉经灞水，清昼入商山。

行境逢花发，弹琴见鹤还。唯应理农后，乡老贺君闲。
盘洲杂韵上 饭牛亭
洪适（宋代）

冬耕春复犁，麦秀禾方插。少放牧儿休，莫教牛力乏。
齐天乐（余闲书院拟赋蝉）
王易简（宋代）

翠云深锁齐姬恨，纤柯暗翻冰羽。锦瑟重调，绡衣乍著，聊饮人间风露。相逢甚处。记槐影初凉，柳阴新雨。听尽残声，为谁惊起又飞去。
商量秋信最早。晚来吟未彻，却是凄楚。断韵还连，余悲似咽，欲和愁边佳句。幽期谁语。怕寒叶凋零，蜕痕尘土。古木斜晖，向人怀抱苦。
寄史伯强
周孚（宋代）

一日抵三岁，子行踰十旬。昔如宫应商，今若参与辰。

力挽殊未来，叹息寒江滨。附书双鲤鱼，沧波正奫沦。

平生金石交，如子不数人。饱更松桂秋，不羡桃李春。

向来相期处，可但髯绝伦。一朝忽去眼，那能不酸辛。

悠悠世网中，双鬓各已新。岂无耦耕约，奈此离别频。

富贵朝露耳，莫负头上巾。归来建德国，与子同问津。
李浦道中得家信
项安世（宋代）

李浦江边路，星沉日未生。
逢人送家信，借火读天明。
上说儿曹健，中言客路晴。
促归仍劝缓，反覆见慈情。
访无心师
释函可（明代）

裂却青衫三十年，孤峰独自抱云眠。相逢休问今何代，梦满双眉月满天。
浪淘沙 自题《晚节香》传奇
洪炳文（清代）

轩冕怕尘淄。愧见台司。不因五斗折腰肢。三径就荒思故土，归斗来辞。

秋色满东篱。霜叶离披。白衣送酒酒盈卮。晚节香名真不朽，谱作传奇。
闻和际盛病二首 其一
牛焘（清代）

衰年病与死为邻，昨夜惊心为伯伦。少壮几何零落半，终知造物忌闲人。
送谭寺丞守郁平
胡宿（宋代）

金契为州复侍亲，却从湖际访仙村。花垂晚席倾家酿，柳拂春车过里门。

关内已誇新组去，浦中仍见旧珠存。名园日涉庭无讼，丝管时时荐寿樽。
东流江水篇
黄佐（明代）

东流江水西飞燕，只愿无事长相见。咫尺应须论万里，可惜刻相随更箭。

忆献三赋蓬莱宫，声价欻然来向东。喜得与子长夜语，意匠惨澹经营中。

年年至日长为客，目脂面药随恩泽。此时与子空归来，鸿飞冥冥日月白。

孤城西北起高楼，伐木丁丁山更幽。青鞋布袜从此始，长歌短咏还相酬。

钟鼎山林各天性，后来况接才华盛。青眼高歌望吾子，苍苔浊酒林中静。

冬至阳生春又来，亦知穷愁安在哉。江上被花恼不彻，安得健步移远梅。

梅花欲开不自觉，细推物理须行乐。玉垒浮云变古今，瑶台侍臣已冥寞。

君不见周南太史公，凡今谁是出群雄。词源倒流三峡水，胡为见羁虞罗中。

君不见西蜀杜陵老，多才依旧成潦倒。且尽清尊恋物华，不知明月为谁好。

高视乾坤又可愁，尊前还有锦缠头。缘云清切歌声上，多暇日陪骢马游。

紫衣将炙绯衣走，饔人受鱼校人手。忆昨邀欢乐更无，此曲秖应天上有。

箫鼓哀吟感鬼神，回风飒飒吹沙尘。合欢却笑千年事，白水青山空复春。
和徐之才春晴偶成句皆双关
冯山（宋代）

云容收雨意，草色妒花妍。诗苦是真乐，酒醒方烂眠。

园亭无限景，笋蕨不论钱。耳目因成僻，江山似有缘。
题画二绝句 其一
李昱（明代）

紫翠萦纡千万重，僧归日午始闻钟。若非越上云门寺，定是庐山五老峰。
鸣沙洲
曾畹（明代）

不见黄河春气动，却从沙碛辨阴晴。流澌著水天皆冻，大漠无风山自鸣。

饮马浪寻荒烧窟，射雕贪出苦泉营。传闻烽火年来息，张轨隗嚣已尽平。
和孔毅甫州名五首 其三
吕陶（宋代）

谪宦寓湖南，憔悴变容质。老怀极孤穷，益友最亲密。

高轩喜陪极，雅会烦揖屈。馨香袭芝兰，文采辉陋荜。

谈辩虽纵横，仪范甚专一。每闻阳春曲，钦诵不敢佚。

遂将蜀溪纸，连写渐成帙。惭非高尚者，思古感事物。

当时郢楚士，英秀尽簪绂。池台今何在，冠剑久沦失。

我忧复辽远，试听暮鸣瑟。何时还敝庐，一奠九泉骨。

此心实虔望，昭昭有如日。未尝果山柑，且馔湘江栗。
鲍防《云门寺济公上方偈序》 同人《护戒刀偈》
浙东众诗人（唐代）

剖妄妄绝，决机机坏。彼坚钢刀，护身闻戒。
次韵吉老十小诗
黄庭坚（宋代）

日短循除庑，溪寒出臼科。
官居图画里，小鸭睡枯荷。
题太古子为分水县佐苏侯赋
胡奎（元代）

八风不动地轴宁，六合无尘天宇清。圣人在位罗群英，干橹化为弦诵声。

苏侯绍芳德弥馨，邂逅黉宫舒我情。笑谈霏霏甘露洒，意气落落秋风生。

为言佐政分水城，楼船东下窥沧溟。海门山水多奇异，西通月窟东高丽。

天鸡夜半啼一声，璧采金光绚霞气。蓬莱更在天东隅，欲跨飙轮游八区。

麻姑别去音信断，弱流清浅今何如。太阿跃出丰城狱，斫断三山巨鳌足。

九苞鸣凤信有神，结巢宛在珠树林。云窗雾阁应可到，海若天吴安敢嗔。

山可登兮水可临，嗟我白发秋霜侵。幸逢昭代宽且仁，梯航重译输南金。

自从天地一开辟，凡有血气皆尊亲。我欲入海攀鲸鳞，手探明珠弗顾身。

安得昌山双玉琯，吹彻太古羲皇心。羲皇之心万万古，且酌百瓮蒲萄春。
同官皆和复次韵
曾几（宋代）

华屋落山丘，悲歌咏曹植。
故有主林神，百年依正直。
和渊明归田园居六首 其五
李纲（宋代）

每爱贺知章，敕赐鉴湖曲。而我不须多，数顷亦已足。

世故俛仰间，反覆若棋局。良辰逝莫留，胜游当秉烛。

明月照芳樽，坐待东方旭。
侍何子贞师登黔灵山绝顶
傅寿彤（清代）

西南天畔万山秋，壑秘岩扃太古幽。绝境至今谁载酒，先生到此我从游。

俯看云气来齐鲁，坐拥星轺拜斗牛。乡郡料应添近事，许君门有尹荆州。
吴道人求语回庵
释大观（宋代）

东游何见便还西，觅我伽陀要指迷。
领取庵头好消息，冬蔬经雨翠交畦。
长安道
麹信陵（唐代）

朱门映绿杨，双阙抵通庄。玉珮声逾远，红尘犹自香。
和答钱文高四首 其三
张守（宋代）

迹抛朝市不妨清，心照空华故自明。但忆沧浪时鼓枻，肯从金谷听鸣筝。
九月十日即事
陈羽（唐代）

汉江天外东流去，巴塞连山万里秋。

节过重阳人病起，一枝残菊不胜愁。
浣沙秋日五首
周弼（宋代）

清溪楼阁暮沉沉，不觉登临夜欲深。
几处捲帘催酒笛，谁家闭户捣衣砧。
一朝野雾三朝湿，十日江天九日阴。
暗喜碍人公事少，自来收拾送秋吟。
送郭定夫往江西二首
陈藻（宋代）

石城少府自公余，拄笏看山问老夫。
向道封胡群从宅，冯生不到食鱼无。
龙图胡公挽词 其二
邹浩（宋代）

正尔逢千载，何为不百年。龙图虚旧阁，马鬣启新阡。

方寸留天鉴，清规入世传。韦平向来盛，端属子孙贤。
苏州有僧名虚生者，以诗要结善男女充报馆访员，傥亦所谓善知识也，戏题四绝句以谑之 其二
曹家达（清代）

屏绝尘缘托素怀，空门得当姓名埋。平婆偏爱僧伽相，香积厨中又献斋。
题赵楶所收赵令穰大年烟林二绝
张耒（宋代）

江上孤烟蔽远林，秋原人静下鸣禽。
水乡此景常经眼，谁信侯家画万金。
拟大明铙歌曲十八首 其三 揽群雄
胡应麟（明代）

揽群雄，盗如猬。大圣握符起淮汭，与神为谋蓄锋锐，提三尺剑驱海内。

驱海内，揽群雄。真人出，天下同。四方六合咸景从，如风从虎云从龙。

汛扫大漠如飞蓬，扶桑曈曈朝日红。驱海内，揽群雄。
偈二首 其二
释继成（宋代）

擒虎兕，剉于菟。坐断千圣路头，打破群魔境界。
次姜尧章赠诗卷中韵
陈造（宋代）

眼青节食事，日耐饥雷吼。
兹幸陪众后，酒卮甫到口。
不离寂寞滨，径造无何有。
问津归有期，尚许寻盟否。
偈颂六十首
释昙华（宋代）

心佛及众生，笑而还复喜。
笑喜本无根，缁素诚有旨。
千古万古人，几个识道理。
道理深，何处寻。
海枯终见底，人死不知心。
扊扅歌二首 其二
胡奎（元代）

燃蜡不如炊扊扅，炰凤不如烹伏雌，太官之羊不如五羖皮。

妾弹秦筝君不知，吁嗟乎百里奚。
采莲曲
何吾驺（明代）

春风淡荡生紫烟，春水涟漪产白莲。白莲二月叠青钱，三月开花皎且鲜。

四月花红复间碧，五月一望锦如织。千头紫玉万头霜，公子佳人咸叹息。

咸叹息，驰道看花看不得。扁舟昨夜下长川，桂棹兰桡骋颜色。

玉指纤纤曳锦帆，罗裙摺摺从风立。乍绕湖西芳径迷，轻沙浅岸杨柳堤。

隔舟采花花不语，侬行采花花欲啼。愿得同心相顾盼，勿交轻手露华滋。

采莲花，花几枝，佳人衣带自相私。解道当花携锦瑟，二十五弦交葳蕤。

纤歌宛转不见人，但闻歌声何迟迟。采莲舟明灭，采莲行未歇。

行行江口复采莲，夜深四顾生明月。月照花林化锦江，花随明月来姑射。

不知前路采莲归，但爱湖心明月白。寒鸿春燕几时回，江北江南空长陌。

谁人缓带与轻绡，双双采莲朝复夕。莲花复莲花，秋风下绛纱。

轻寒吹玉叶，白露铺素波。长使及时裁舞袖，勿教轻去拂香车。

采莲花，满船白玉与丹砂。
督钱肖岩教子
释居简（宋代）

曾过竹岩幽，岩前正晚秋。养廉忘节苦，种德俟芽抽。

横翠新如染，澄澜凝不流。丁宁庭砌玉，及早事雕锼。
冬至夜慈闱侍宴
荣锡珩（清代）

云物如春护暖烟，慈闱和气更暄妍。一元已向葭灰复，百福应暄绣线添。

庵筑萱堂称寿斝，欢承五代绕芳筵。酒阑不用扶鸠杖，玩月婆娑乐未眠。
李处士
宋祁（宋代）

江天退卧久沈冥，秋入颠毛翠葆惊。
原宪桑枢贫不病，子真岩石老归耕。
樵风挂席晨昏至，屐齿登山上下平。
鄅稻已收霜橘熟，深心宁逐彻侯荣。
别睢阳故人
张谓（唐代）

少小客游梁，依然似故乡。城池经战阵，人物恨存亡。

夏雨桑条绿，秋风麦穗黄。有书无寄处，相送一沾裳。
闻报转官偶成
饶相（明代）

解缆沧州日，风尘犹帝乡。荡漾河中鸟，惊舟忽飞翔。

鹊噪高柳巅，绕树低复昂。有客日边来，疾呼招余航。

九天饶雨露，擢宪肃风霜。犬马沐恩私，喜惧集中肠。

行年始强仕，鬓发忽既苍。薄劣惭昔贤，勋业殊渺茫。

砺此金石贞，挹彼芝兰芳。涓流赴东海，积篑培大行。

无裨高与深，冀以道自臧。愿言志无违，行矣濯沧浪。
和黄元授送赵敦本赴万安宰
王庭圭（宋代）

欲救斯民病久尪，想君家谱有奇方。但须去恶犹去草，要使牧人如牧羊。

正值彫残经寇乱，还思激烈咏时康。当年手种闲桃李，今日成阴总类棠。
中台五题。乳毛松
郑谷（唐代）

松格一何高，何人号乳毛。霜天寓直夜，愧尔伴闲曹。
清平乐
晁端礼（宋代）

朦胧月午。点滴梨花雨。青翼欺人多谩语。消息知他真否。

兽炉鸳被重熏。故将灯火挑昏。最恨细风摇幕，误人几度迎门。
颂古六十二首 其十二
释清远（宋代）

开田说大义，后人莫容易。百丈总持门，淡而还有味。
送汪太学游江都四首
黄姬水（明代）

千里王孙归未能，风云意气每超腾。
年来裘马遨游处，不是金陵即广陵。
衰病
陆游（宋代）

衰病不浪出，闭门烟雨中。
苇花添絮暖，葑火试炉红。
仕宦螘窠梦，功名马耳风。
山翁但更事，人看作神通。
又上疏斋虑按察
杨公远（宋代）

自怜双鬓已星星，书剑无成老此生。
原识荆州轻万户，要令和璧重连城。
敲推风月诗随兴，模写江山笔代耕。
闻道珠玑囊拍塞，原分颗粒振声名。
好事近·春雨细如尘
朱敦儒（宋代）

春雨细如尘，楼外柳丝黄湿。风约绣帘斜去，透窗纱寒碧。
美人约翦上元灯，弹泪倚瑶瑟。却上紫姑香火，问辽东消息。
虞美人
韩曾驹（明代）

落花不为随春去，别有闲情绪。寻花偶过野人家，偏是菜花开尽见桃花。

无情每恨良宵月，圆少翻多缺。上弦数到下弦时，问有几多明月上花枝。
补牛尾八阕乐歌辞 其三 遂草木
张孟兼（明代）

而萌肇茁，而汇弥稷。乃攘乃剔，蕃其质。中我宫室，中我琴瑟。
谒忠孝祠次韵
卢应徵（明代）

祠前一带抱江深，翠柏垂檐直半寻。万古未应销碧血，千秋犹自想丹心。

传家岂让忠臣卞，事志何殊孝子参。知是精灵留粤峤，叠教绳武到芳林。
南浦绿波
林鸿（明代）

溶溶漾漾际沙汀，烟树寒芜秘远青。万顷流光涵玉宇，一帆爽气动文星。

飞禽浴鹭翻晴色，落蕊浮花送晚馨。明日相思来别处，徘徊照影怅伶仃。
再呈赵倅
王迈（宋代）

委斋坐我以春风，不事拘挛边幅中。
俗子语言藏攫罕，丈夫胸腹等崆峒。
虚舟相触何心在，怒火虽炎一饿空。
到底不如归去好，扶梨载笠作村翁。
满江红（送汤朝美自便归金坛）
辛弃疾（宋代）

瘴雨蛮烟，十年梦、尊前休说。春正好、故园桃李，待君花发。儿女灯前和泪拜，鸡豚社里归时节。看依然、舌在齿牙牢，心如铁。

治国手，封侯骨。腾汗漫，排阊阖。待十分做了，诗书勋业。常日念君归去好，而今却恨中年别。笑江头、明月更多情，今宵缺。
过无锡见李元德祭酒 其一
刘过（宋代）

恋树栖禽暖不飞，不如弓缴有危机。季鹰若悟莼鲈好，应悔江东不蚤归。
蓦山溪
张元干（宋代）

一番小雨，陡觉添秋色。桐叶下银床，又送个、凄凉消息。故乡何处，搔首对西风，衣线断，带围宽，衰鬓添新白。

钱塘江上，冠盖如云积。骑马傍朱门，谁肯念、尘埃墨客。佳人信杳，日暮碧云深，楼独倚，镜频看，此意无人识。
初秋
陆游（宋代）

藉草沾衣露，沿溪掠面风。
桐凋无茂绿，莲老有疏红。
小彴欹危度，邻园曲折通。
新秋得强健，一笑莫匆匆。
汉宫词（一作韩翃诗）
李益（唐代）

汉室长陵小市东，珠帘绣户对春风。

君王昨日移仙仗，玉辇将迎入汉中。
深春挈家下湖庄 其二
曹彦约（宋代）

我生聊自乐，人意适相随。郊外有行处，春中无倦时。

虽知攀折苦，未觉燕游衰。更欲添桃李，初心不在兹。
减字木兰花 夏日
周兰秀（明代）

晨妆草草。绾髻慵梳新样巧。捲起帘栊。远见荷开满沼红。

轻摇团扇。熏风阵阵轻吹面。堤柳条条。带雨拖烟拂板桥。
刘寺置酒遇雨次韵答王大著
项安世（宋代）

胜绝今年第一寿，钱湖刘寺雨中游。
汤倾衢点云随肘，羹汎戎中雪满甌。
竹坞张烟闱客住，梅檐翻水劝人留。
只因元气淋漓手，计会天公作此谋。
大涤洞天留题
樊处恭（宋代）

持杯睥睨不逾时，一派寒声落翠微。
蛟室倒翻珠乱跃，琼田耕破玉纷飞。
壮怀摇动频扶槛，溅沫飘零欲湿衣。
绕磵更须林荫密，呼尊重约扣岩扉。
李万州挽诗
项安世（宋代）

公今南面乐，我自涕滂沱。
十载还乡杜，三君逐逝波。
乐郊荒水槛。巢室閟烟萝。
前辈风流尽，吾生奈老何。
题刘文正文清父子阮文达祁文端胡文忠曾文正左文襄李文忠翁文恭诸公手札册子
陈宝琛（清代）

试从全盛日，数到中兴年。世与人相待，名兼位以传。

各留心画在，未觉事功偏。沈陆当谁责，庸非运使然？
送耿山人归湖南（一作送耿逸人南归）
周贺（唐代）

南行随越僧，别业几池菱。两鬓已垂白，五湖归挂罾。

夜涛鸣栅锁，寒苇露船灯。去此应无事，却来知不能。
十四日登真武山 其三
王十朋（宋代）

莹煌灯火如星斗，夜夜人间望此山。来向元宵试灯火，却移星斗下人间。
己未重五
陆游（宋代）

门楣束艾作神人，团粽盘中节物新。
安用丹书禳赤口，风波虽恶不关身。
内前
王同祖（宋代）

两桁垂杨护九重，翠眉羞画旧隋宫。
柔知似怕君恩重，低指朱栏舞晓风。
赐陈抟 其二
赵炅（宋代）

餐霞成鹤骨，饵药驻童颜。静想神仙事，忙中道路闲。
老病
杜甫（唐代）

老病巫山里，稽留楚客中。药残他日裹，花发去年丛。

夜足沾沙雨，春多逆水风。合分双赐笔，犹作一飘蓬。
次韵伯远春雪
周紫芝（宋代）

风寒欲下欺春雪，天近先垂压地云。堆得楼头成玉色，吹来酒地作波纹。

凭陵暖日竟何事，调护新花谁解纷。温诏始闻如挟纩，九重应复念三军。
徐元敏察院
周必大（宋代）

少年同仕秦淮口，醉里殷勤扫花帚。苍颜白发二纪中，梦断赏心并折柳。

非才晚污论思地，分察久观弹击手。端方期不负耳目，诘曲谁能学跟肘。

善良无忧藜藿采，谗谄有类麇䴥走。三年执法念少休，万里立功图不朽。

遥知二十五州民，即日春风散醇酒。吏惊绣斧指东海，士喜文星避南斗。

由来炎云多瘴疠，是处黄茅少林薮。自从英英贤牧至，蔽芾棠阴地无丑。

同年相逢定倾盖，痛饮何妨暂濡首。书来不用诧梅花，共说苍生苏息否。
庐山桑落洲
胡玢（唐代）

莫问桑田事，但看桑落洲。数家新住处，昔日大江流。

古岸崩欲尽，平沙长未休。想应百年后，人世更悠悠。
草鞋夹
陈造（宋代）

隆岸围小河，纡郁江之隩。
初看一泓窄，旋望百顷渌。
艅艎与下濑，山屹复云矗。
自治贵不试，此舟江左腹。
向来胡骑南，势若撼坤轴。
飞城截中流，群孽颈为缩。
元凶坐自毙，犬羊仅还毂。
千龄有机会，二竖方角逐。
武刚环貔貅，突骑骛陵陆。
古今常胜术，所投副所欲。
神州欠望望，庙算伫复复。
区区计自保，胶柱难为曲。
客行宁贾胡，小泊遂信宿。
抚事空三叹，为儒惭碌碌。
重阳后一日同古比部黎秘书集张民部宅
欧大任（明代）

班生宁望酒泉封，旅食重阳已再逢。紫闼梦悬金涧月，白云心寄石闾松。

故人薄禄多官酿，狂客酣歌待禁钟。手把茱萸还强饮，明年何地忆追从。
赠翁法师二首
张嵲（宋代）

病余薄柳惧先秋，妄想仙人十二楼。
好在名山煮白石，他年因子问丹丘。
登甘露寺北望
徐铉（宋代）

京口潮来曲岸平，海门风起浪花生。人行沙上见日影，

舟过江中闻橹声。芳草远迷扬子渡，宿烟深映广陵城。

游人乡思应如橘，相望须含两地情。
偶成
伦以谅（明代）

翠巘高无极，藤萝不可攀。流清猿下饮，山暝鸟来还。

樵唱孤烟里，人居深竹间。故乡知渐近，拂拭舞衣斑。
登谷州故城
张耒（宋代）

控扼兵屯事已辽，倾敧遗堞隐蓬蒿。
春芜满野牛羊散，秋稼连蓬雉兔骄。
苔卧断碑昏故刻，雨飘残◇带余烧。
人间兴废知何极，莫谓荆榛便寂寥。
台州郡治十二诗太守尤延之命赋·玉霄亭
林宪（宋代）

蜿蜒龙顾山，霄汉在人境。
古亭压虚无，云气倒天景。
天澄碧芙蕖，一叶一亭影。
凝然千时上，有客动深省。
诃林小住宾谷先生画像刻石适成感赋
彭泰来（清代）

拂檐诃子落秋阴，重向方池照古心。青岁回头人影月，黄尘弹指去来今。

虞祠片石寒山在，乐令遗踪画省深。昨日西湖街上过，推敲畏续浪仙吟。
奉和御制龙图等阁观三圣御书诗
司马光（宋代）

积厚丕丕业，重光郁郁文。
宝书长列宿，玉字切浮云。
散帙鸣銮驻，充庭杂佩分。
愿移天纵艺，似续圣功勤。
偈二首 其一
释休（宋代）

风动邪，幡动邪，风鸣邪，铃鸣邪。非风铃鸣，非风幡动。

此土与西天，一队黑漆桶。诳惑世间人，请看灭胡种。

山僧不奈何，趁后也打鬨。瓠子曲弯弯，冬瓜直儱侗。
与雁山车岭建接待僧
释宗演（明代）

雁山孤顶绝攀跻，当念游人困路歧。
暂与化城休歇地，莫教忘却转身时。
励志二首 其二
郑思肖（宋代）

大哉天地经，森然不可踰。圣人治天下，纲常安厥居。

谁谓遭大变，干戈血模糊。天地忽破碎，虎狼穴吾庐。

毒气孽万物，草木俱焦枯。我为国之臣，于义当捐躯。

受死不为痛，国家终何如。念此迫我心，万剑裂肌肤。

骨腐尚衔冤，且为国家图。鬼神果有知，闻之亦欷歔。
和影荅形
黄淳耀（明代）

一镜持照君，尽见君妍拙。馀镜复照我，镜镜皆肖绝。

君我同镜华，等无可喜悦。念居历劫中，几聚还几别。

君显我之明，君隐我之灭。终无至人术，水火不濡热。

感此相因依，微分为君竭。木叶将斡壳，一视无优劣。
景福东厢诗·同景仁寄修书诸同舍
司马光（宋代）

烈火非不猛，不耗丰炼金。
寒霜非不严，不雕竹柏林。
小人势利合，倾覆无常心。
君子道德亲，白道犹视今。
诸君闺台秀，相得如璆琳。
离群一昔期，乃尔动悲吟。
古风久已衰，交道日颓侵。
愿名思友操，播这清徽琴。
石鼓山
张诩（明代）

石鼓山，石鼓形。石鼓处朝响，处处起刀兵。相传卢循来，石鼓曾处鸣。

只今盲风怪雨夕，草木尽作人马声。疑是金华牧羊儿，叱吒此物岭海行。

又疑女娲补天剩，翻教下土为石精。大似会稽城门上，空天白日雷霆惊。

方今圣天子，四海歌太平。我欲碎其鼓，沈沧溟。布阳和，鞭风霆，倒挽银河洗甲兵。
玩新桃花
施肩吾（唐代）

几叹红桃开未得，忽惊造化新装饰。

一种同沾荣盛时，偏荷清光借颜色。
春祀分得叶公庙双凫观
黄庭坚（宋代）

春将祠事出门扉，宫殿参差缭翠微。
清晓风烟迷部曲，小蹊桃翠挂冠衣。
叶公在昔真龙去，王令何时白鹤归。
糟魄相传漫青史，独怀千古对容徽。
绍兴乙丑七月幕谷游何萧卿乘月独游淡岩书事
游何（宋代）

渡过潇江日已曛，影和明月共天人。
名岩近郭别州少，好事更谁和我真。
绝顶有天浮碧树，凌秋无暑断红尘。
终当早弃人间事，来与山僧作并邻。
予奉命征西蜀春日会师瞿塘承王咏商水部招同杨漪翁明府雨中分赋
卢瑛田（明代）

东风幕府对琼觞，雨后论心兴转长。山入巫夔分楚蜀，人从师旅识王杨。

夭桃花绽三春色，细草风生二月香。终宴不知更漏永，醉来犹欲赋高唐。
郡斋燕居寄海陵道粹仪真景休高邮不疑三太守学士
刘敞（宋代）

尚容耻玩世，畏景希就阴。一麾谐微愿，千里非遐心。

平生志江海，寤寐在山林。及此吏如隐，始知古犹今。

鷾鸸避落实，蜎蠉安蹄涔。但恐得已多，尚非力可任。

诸公蓬莱秀，夙昔交契深。击柝声相闻，照邻光四临。

清浊泾以渭，离合商与参。愿言三秋思，毋閟金玉音。
示沙弥
释大观（宋代）

维卫芳腾蔓愈滋，花花叶叶转芬披。
鄮峰酷烈较些子，昙萼翻成铁蒺藜。
寄赵正字
孟浩然（唐代）

正字芸香阁，幽人竹素园。
经过宛如昨，归卧寂无喧。
高鸟能择木，羝羊漫触藩。
物情今已见，从此愿忘言。
句
葛道人（宋代）

百啭已休莺哺子，三眠初罢柳飞花。
淳熙丙午与閤皂化士彭正夫道人五羊相别开禧乙丑复会于五羊赠二长韵 其一
曾丰（宋代）

自视其身不系秋，片心宁被白云留。发踪江右山青处，游睇海云天尽头。

勾漏砂星光灿夜，罗浮炉灶冷含愁。鼎新革故丹成后，乘兴逍遥汗漫游。
临江彗力寺次李贞伯韵奉答世赏内翰
江源（明代）

到处观风是胜游，偶逢萧寺便寻幽。谩参贝叶经中语，且憩菩提树底秋。

铃铁送风来绮席，江云将暝入僧楼。更看学士题诗处，犹有奎光壁上留。
句
李简（宋代）

山绕一城藏古寺，江连二水送孤舟。
上袁文昌知平江五首
刘过（宋代）

欲上姑苏望虎丘，小邦宁有此风流。
山川形势今三辅，人物英雄古列侯。
华屋鳞鳞冠盖里，画桥曲曲管弦楼。
金陵蜀郡俱疏远，除却皇都第一州。
西轩诗 其三 南朝衣者
甘露寺鬼（唐代）

功遂侔昔人，保退无智力。既涉太行险，兹路信难陟。
希夷先生睡岩前新凿五龙池诗五首 其四
邓云霄（明代）

静抱五龙寐，虚涵一镜空。洞天三十六，都在卧游中。
和深之饮字
彭汝砺（宋代）

穷阴方欲归，故故作凝凛。乾坤几日雪，昼作宵还甚。

寒威镇氛几，和气生丰稔。君子有酒食，健啖亦豪饮。

齑盐本吾味，笑此已多品。芬芳臭如兰，烂熳文似锦。

夜阑烛花低，更转鸟声噤。私饮乐已湛，情话言尤审。

驽才负荷重，终夕无安寝。楼头钟几声，展转屡攲枕。
过卫真太清宫追怀章圣皇帝游幸之盛小臣斐然成韵
张耒（宋代）

凤历开三叶，中原正偃兵。端居思道妙，顺动展精神。

函谷传经思，涡阳旧宅新。龙蟠泉不竭，丹养桧长生。

鸾鹤迎黄屋，烟霞避翠旌。琳琅千佩玉，貔虎万屯营。

邃殿仙容俨，灵庭盛礼行。书留河上语，碑勒大夫名。

歌罢秋风晚，弓遗药鼎成。句陈严旧寝，辇道接新耕。

日落重楼影，天寒暮鸟声。异时怀往事，千古有馀情。
送琴隐吴君
姚勉（宋代）

天高日烈势欲然，秧已生节未入田。
谁欤操琴尊师涓，使我赤地里至千。
风雩且歌吾自乐，穷阎不可无炊烟。
薰时解愠民望切，亟为我作南风弦。
题定僧壁
郭士达（清代）

嘉木芾繁荫，清响流高蝉。招提倚层障，方丈成孤悬。

中有远公座，面壁馀枯禅。但见鸟去来，不闻人往还。

石床净如玉，花雨徒相湔。身本与空并，空中复何缘。

说法即非法，是法故忘诠。